Andorran ruhtinaskumppanit

Andorran ruhtinaskumppanit ovat Andorran valtionpäämiehet, jotka hallitsevat Andorraa yhdessä. Vuonna 1278 tehdyn sopimuksen perusteella ruhtinaskumppanit ovat Urgellin piispa ja Foix’n kreivi. Kyseinen kreivinarvo periytyi lopulta Ranskan kuninkaalle, ja nykyään toinen ruhtinaskumppani onkin Ranskan presidentti.

Aikaisemmin Andorra maksoi ruhtinaskumppaneille palkkiota vuorovuosin: Urgellin piispalle maksettiin parillisina vuosina 12 $ sekä kuusi kinkkua, kuusi kanaa sekä kuusi kokonaista juustoa kun taas Ranskan presidentille maksettiin parittomina vuosina 460 $.

Andorran perustuslaki, joka astui voimaan 1993, määrittelee ruhtinaskumppanit maan valtiopäämiehiksi, mutta toimeenpanovalta on Andorran pääministerillä. Lisäksi perustuslaki erottaa toisistaan lainsäädännöllisen, toimeenpanevan ja tuomiovallan.

Vuonna 2009 Ranskan presidentti Nicolas Sarkozy uhkasi eroavansa ruhtinaskumppanin virasta vastalauseena Andorran vahvalle pankkisalaisuuslaille.

Nykyiset ruhtinaskumppanit ovat Ranskan presidentti Emmanuel Macron ja Urgellin piispa Joan Enric Vives Sicília.

Lähteet

Katso myös 
 Luettelo Andorran ruhtinaskumppaneista

Ruhtinaskumppanit